Наггахь мурид зуьйш хуьлу къеллица, мискаллица, дахарехь гатто хиларца а. Т1аккха цунна там болуш ма ду оцу т1ехь Далла шукра дар, иза Дала шена деллачу даккхийчу ни1матех ларар а, х1унда аьлча дуьне мостаг1 ду, Дала иза, дукхахьолахь, Шен мостаг1ашна т1едерзадо, Шен гергарчу нахах д1а а хьовзадо. Далла хастам бойла цо, Шен пайхамарех (Делера салам- маршалла хуьлийла царна), эвлаяэх, дикачу лех а Цо ша тарварна. Баккъалла а, элчанийн эла, массо халкъал дика а волчу Мухьаммада (Делера салам-маршалла хуьлийла цунна) шен гай т1е т1улг боьхкуш хилла мацаллина. Цкъацкъа ши бутт я цул алсам хан йолуш хилла, цуьнан х1усамехь яах1ума кечъян я кхидолчу х1уманна ц1е ца латош, иза хене волура хурманца, хица а. Наггахь ша волчу хьаша веъча, шен иссе х1усаме цхьаъ вохуьйтура цо, амма цхьанхьа а хьешанна яла яах1ума ца карайора цунна. Делан Элча (Делера салам-маршалла хуьлийла цунна) д1акхелхина, цуьнан г1аг1 (кольчуга) ткъе итт сахь мекхана дуьхьал цхьана жуьгтичунна гергахь закъалтана (залог) делла а долуш. Цуьнан х1усамехь адамо дуучух цхьа кана ялта ма дацара. Цундела, х1ай мурид, хьайн лаамца, дуьненца йолчу хьайн ойланца а хьайн бехке меттиг къайлайоккхучу бедарх, мацалла юхатухуш хьаналчу рицкъанан цхьак1езиг йолчу яах1уманах а кхачамбеш хуьлийла хьо.